送梵才上人歸天台  其一
作者：皇甫泌
朝代：宋

paragraphs: 昔在童蒙歲，學禮暨詩書。
肅肅秉庭訓，罔敢甯斯須。
積習將一紀，心目多勤劬。
本此修拙辭，階之登仕途。
得以施所學，聞者謂之迂。
吾道固未行，或嗤爲腐儒。
腐誠如所云，儒非吾敢居。
時英賤民政，亦誚官之麄。
嘉言屢詒勗，周旋畫偉謨。
胡不事章句，清貴無加于。
我聞今學者，爲人不自圖。
六朝文物壅，化源由是枯。
華文媿不能，迷深甘守株。
古人不得見，臨風重欷歔。